Patrick Kujala

Patrick Kujala (s. 15. toukokuuta 1996 Marbella, Espanja) on suomalainen rata-autoilija, joka asuu Mäntsälässä. Hänen suosikkiratansa on Belgian Spa-Francorchamps. Kujala harrastaa tennistä, juoksua ja koripalloa.

Ura

Karting (2005–2009) 
Yhdensänvuotiaana Kujala aloitti kilpauransa Espanjan kartingsarjoista, joissa hän kilpaili vuodet 2005–2009. Vuonna 2007 hän sijoittui yhdeksänneksi kartingin Espanjan-mestaruussarjan Cadet -luokassa ja vuonna 2009 hän oli KF3-luokan kuudes, sarjassa jossa kilpaili myös muun muassa Carlos Sainz Jr.

Formula Renault (2011–2012) 
Vuonna 2011 Kujala teki debyytin pikkuformuloissa ja nousi ajamaan Ranskan Formula 4 -mestaruussarjaan, jonka loppupisteissä hän oli viides. Vaihderikkaan kilpailukauden aikana hän taisteli useasti mm. nykyisen Formula 1 -kuljettaja Pierre Gaslyn kanssa. Kilpailukauden huipentumana oli Spa-Francorchampsin osakilpailun voitto.

Vuonna 2012 hän kilpaili Koiranen Motorsport -tallissa Formula Renault 2.0 Eurocup ja Formula Renault 2.0 Alps -sarjoissa. 14 osakilpailun mittaisella Formula Renault 2.0 Eurocup -kaudella hän keräsi kymmenen pistettä sijoittuen sarjan 23:nneksi. Formula Renault 2.0 Alps -sarjassa hän sijouttui kuudenneksi, joka riitti Junior-luokan mestaruuteen. Alps-sarjan mestaruuden voitti venäläinen Formula 1 -kuljettaja Daniil Kvjat ja seitsemänneksi sijoittui toinen Formula 1 -kuljettaja Esteban Ocon.

GP3 (2013–2014) 
Vuonna 2013 Kujalan ura jatkui GP3-sarjassa Koiranen GP -tallissa. Dallara GP3/13 autolla ajatun kilpailukauden aikana hän saavutti uransa ensimmäisen GP3-pisteen sijoittumalla kymmenenneksi Monzan viikonlopun ensimmäisessä kilpailussa. Abu Dhabissa hän otti toisen kerran pisteitä sijoittuen ensimmäisessä (pitkässä) kilpailussa kahdeksanneksi. Sprinttikilpailuun Kujala pääsi käännetyn lähtöjärjestyksen ansiosta startattaamaan paalupaikalta. Kauden aikana hän keräsi viisi pistettä, jotka oikeuttivat sarjapisteissä sijaan 20.

Vuonna 2014 Kujala jatkoi GP3-sarjassa siirtymällä Marussia Manor Racing -talliin. Avauskilpailussa hän ajoi aika-ajoissa viidenteen lähtöruutuun ja kilpailussa hän sijoittui neljänneksi. Kesken kilpailukauden Marussia Manor Racing ajautui konkurssiin, jolloin Kujala vaihtoi Trident-talliin. Kilpailukauden 18:n osakilpailun aikana hän keräsi 22 pistettä ja sijoittui sarjan lopputuloksissa sijalle 14.

Lamborghini Super Trofeo (2015–2016) 

Vuonna 2015 Kujala vaihtoi formulat GT-autoihin ja siirtyi kilpailemaan Lamborghini Super Trofeo Euroopan-mestaruussarjan Huracán Pro -luokkaan. Italialaisen Bonaldi Motorsportin Lamborghini Huracán Super Trofeo LP620-2 -autolla ajanut Kujala teki suomalaista moottoriurheiluhistoriaa kun hän 12 osakilpailussa keräsi yhteensä 144 pistettä ja voitti sarjan ylivoimaisella 53 pisteen erolla hopean saavuttaneeseen Daniel Zampierin ja venäläisen Roman Mavlanovin autokuntaan. Hän voitti kauden viimeisen osakilpailun 20. marraskuuta Yhdysvalloissa Sebringin radalla, voittaen samalla sarjan maailmanmestaruuden.

Vuonna 2016 Kujala jatkoi menestyksekkäästi uraansa Lamborghini Super Trofeo Euroopan-mestaruussarjassa, kun hän sveitsiläisen Adrian Amstutzin kanssa voitti sarjan Pro-Am-luokan mestaruuden. 12 osakilpailussa Bonaldi Motorsportin kuljettajat keräsivät 129 pistettä ja voittivat mestaruuden viiden pisteen erolla hollantilaiseen Rik Breukersiin. Lisäksi Kujala kävi ajamassa neljä osakilpailua Lamborghini Super Trofeo Pohjois-Amerikan-mestaruussarjassa, sekä 12 osakilpailua ADAC GT Masters -sarjassa Lamborghini Huracán GT3 -autolla.

GT3-autot (2017–2021) 

Vuonna 2017 Kujala siirtyi kilpailemaan GT-autojen korkeimpaan kansainväliseen Blancpain GT Series Endurance -ratasarjaan, jossa hän sveitsiläisen Adrian Amstutzin kanssa keräsi brittiläisen Barwell Motorsport -tallin kuljettajana 87 pistettä. Vaikka kilpailukausi oli tuloksellisesti menestyksekäs, niin heidän oli tyytyminen hopeasijaan, kun voiton vei brittiläinen Jonny Adam omanilaisen Ahmad Al Harthyn kanssa. Lisäksi kilpailukaudella 2017 Kujala voitti pronssia Lamborghini Super Trofeo MM-finaalissa yhdysvaltalaisen Richard Antinuccin kanssa. Hän myös kävi yhden osakilpailun verran kilpailemassa Intercontinental GT Challenge ja kaksi osakilpailua British GT -sarjoissa brittiläisen Barwell Motorsportin Lamborghini Huracán GT3 -autolla.

Vuonna 2018 Kujala voitti Spa-Francorchampsin moottoriradalla ajetun maailman suurimman ja ylivoimaisesti arvostetuimman pelkästään GT3-autojen 24 tunnin kestävyyskilpailun. Tiimikaveriensa Richard Abran, Adrian Amstutzin ja Leonid Machitskin kanssa Kujala voitti kilpailun Am-luokan brittiläisen Barwell Motorsportin Lamborghini Huracán GT3 -autolla. Lisäksi kilpailukauden aikana hän kävi ajamassa kahdeksan osakilpailua Lamborghini Super Trofeo Euroopan-mestaruussarjaa, yhden osakilpailun niin Blancpain GT -sarjan Endurance Cupia, kuin Brittien GT -mestaruussarjaa.

Vuonna 2019 Kujala suuntasi Italiaan, jonka Porsche Carrera Cupissa hän nappasi sarjan pronssimitalin Bonaldi Motorsportin Porsche 911 GT3 Cup II -autolla. 14 osakilpailua sisältäneessä kilpailukaudessa hän jäi vain yhden pisteen hopeasta ja seitsemän pistettä sarjan mestaruudesta, jonka italialainen Simone Iaquinta voitti. Lisäksi kilpailukaudella 2019 hän ajoi yhden osakilpailun Intercontinental GT Challengessa, yhden osakilpailun Blancpain GT Series Endurance Cupissa ja kaksi osakilpailua International GT Openissa sekä useita yksittäisiä 24 tunnin kestävyyskilpailuja.

Vuonna 2020 Kujala teki todellista suomalaista moottoriurheiluhistoriaa kun ensiksi hän voitti GT World Challenge Endurance Euroopan-mestaruussarjan Silver Cupin mestaruuden ja hetkeä myöhemmin nappasi hopeaa Brittien GT -sarjassa, jossa hän on ensimmäinen suomalaiskuljettaja, joka on ko. sarjasta mitalisijoituksen saavuttanut. Barwell Motorsportin Lamborghini Huracán GT3 Evo -autolla GT World Challenge Endurance Euroopan-mestaruusarjan mestaruuden Kujala ja tiimikaverit Alex MacDowall ja Frederik Schandorff saavuttivat lopulta ylivoimaisella 31 pisteen erolla venäläisen Sergei Afanasievin ja saksalaisen Hubert Hauptin autokuntaan nähden. Sen sijaan British GT -mestaruuden hän ja brittiläinen tiimikaveri Sam De Haan hävisivät 19,5 pisteen marginaalilla Robert Collardiin ja hänen tiimikaveri Sandy Mitchelliin nähden. Lisäksi kilpailukaudella 2020 Kujala kilpaili yhden osakilpailun verran Intercontinental GT Challenge -sarjassa sekä muutamissa yksittäisissä 24 tunnin kestävyyskilpailuissa.

Vuoden 2021 Kujala aloitti jälleen tekemälla suomalaista moottoriurheiluhistoriaa kun hän voitti Aasian Le Mans -sarjan AM-luokan saksalaisten tiimikaveriensa Christian Hookin ja Manuel Lauckin kanssa. Italialaisen Rinaldi Racingin Ferrari 488 GT3 -autolla ajanut Kujala voitti mestaruuden lopulta yhden pisteen erolla BMW M6 GT3 -autolla ajaneeseen maanmiehensä Sami-Matti Trogeniin ja hänen tiimikaveriensa Jörg Breueriin ja Henry Walkenhorstiin nähden. Lisäksi elokuussa Kujala voitti Spa-Francorchampsissa ajetun 24 tunnin kestävyyskilpailun Silver Cup -luokan argentinalaisen Ezequiel Pérez Compancin, meksikolaisen Ricardo Sanchezin ja hollantilaisen Rik Breukersin kanssa.

Kilpailukausi 2022: IMSA Prototype Challenge ja Lamborghini Super Trofeo Pohjois-Amerikka 

Kilpailukaudella 2022 Kujala ajaa LMP3-autolla Yhdysvaltojen IMSA Prototype Challenge -ratasarjaa yhdessä yhdysvaltalaisen tiimikaveri Brian Thienesin kanssa. Sarjan tammikuisessa avauskilpailussa Daytonassa he sijoittuivat toiseksi. Lisäksi Kujala ajaa Lamborghini Super Trofeo Pohjois-Amerikan mestaruussarjan kalifornialaisen O’Gara Motorsportin tiimissä italialaisen tiimikaveri Eduardo Piscopon kanssa.

Uran kohokohdat

GP3-tulokset kilpailuittain

Lähteet

Aiheesta muualla 
Patrick Kujalan viralliset sivut
Patrick Kujala Driver Databasessa

Suomalaiset autourheilijat
GP3-kuljettajat
Vuonna 1996 syntyneet
Elävät henkilöt